Asiyesikia la mkuu huvunjika guu
Language: Swahili | Genre: Creative_writing

ASIYESIKIA LA MKUU HUVUNJIKA GUU
Methali hii inaeleza kinagaubaga kuwa mtu akipuuza maneno ya wavyele mwishowe hupata makuu. Hutumika sana sana kuwapa funzo na kuwaonya wale watoto wakaidi wasiotaka kusikia mambo ya wakubwa wao. Methali hii ina maana sawa na ile mkataa pema pabaya pamwita. 
Katika kitongoji cha Mbuluni paliishi Bw. Marudi na mkewe Bi Habiba waliokuwa wamebarikiwa na binti mmoja mrembo kwa jina Chaurembo. Familia hii ilikuwa hohehahe yaani hawana mbele wala nyuma. Kazi ya Bw Marudi ilikuwa ya kijungu jiko. Chaurembo alikua binti mrembo sana. Jina lake lilieleza. Sijui maulana alimnyima nini. Yaani ali umbwa kaumbika. Kwa yale macho yake ya kidigo, meno yake ya mwanya pindi anapotabasamu, na mwendo wake wa taratibu utadhani njiwa katika chunza. 
Kando na sura, tabia zake pia zilimiliki jina lile la Chaurembo. Kichuna huyu alikuwa na sifa za kuigwa pale kitongoji. Hata walimu shuleni walimtolea mfano bure . Kutokana na hali ya uchochole nyumbani. Chaurembo aliamua kujikaza kwenye masomo yake kwani mgaagaa na upwa hali wali mkavu. 
Baada ya kufanya mtihani wa mwisho wa shule ya msingi na kufaulu vizuri, Chaurembo alipata mfadhili wa kumpeleka shule ya upili. Wazazi wake walishukuru kupitia kiasi kwani waliuona mwangaza katika maisha yao. Kwa hakika chanda chema huvikwa pete. 
Akiwa kwenye likizo yake ndefu, Chaurembo alianza kuambatana na marafiki waovu. Tabia zikaanza kubadilika ama kwa hakika kizuri hakikosi ila. Alidanganywa na mwili wake mkubwa na viduchu vyake vilivyokuwa vimesimama tisti mithili ya mshale. Akaanza kupendekeza michezo michafu ya kutumia mwili wake kama chombo cha starehe kwa wanaume. 
Aliingiza wanaume takriban watano kwazamu kwa kutwa moja. Baba yake mzee Masud alimkanya mwanawe kwa kumwambia kuwa kawaida ngoma ikilia sana huraruka ila Chaurembo hakutaka kuskia cha mwadhini wala mteka maji msikitini kwani alikua kutia maskio komunga. Aliiona dunia yake. 
Sifa zikaanza kubadilika na kwa gumzo kitongojini lote walisema tabia zake zilishinda hata za shetani. Wazazi wake iliwauma ila hawakuwa na budi ila walibaki kumwombea dua asubuhi na mchana kwa maulana. Walivumilia fedheha za kila aina. 
Masaa yalisonga, siku na miezi na Chaurembo akiendelea na shughuli zake ukidhani ni ufahari ila kila lenye mwanzo lina mwisho. Chaurembo alianza kugonjeka polepole. Hali zikazidi kuwa mbaya na kuzidiwa kulala kwenye kitanda cha kamba na hakuwa Chaurembo yule wa zamani bali alifanana mithili ya sindano kutokana na jinsi alivyokuwa amekonda. Starehe zilimfanya akakosa mengi maana baada ya siku kadhaa alienda jongomeo na kukalisha ndoto zake za kwenda shule ya upili. Ama kweli asiye funzwa na mamaye hufunzwa na ulimwengu.